ການເຕີບໂຕຊ້າລົງໃນຢູໂຣບ ເພິ່ມຄວາມຫຍຸ້ງຍາກ ໃຫ້ແກ່ບັນຫາໜີ້ສິນ (ເບິ່ງວີດີໂອລາວ/ອັງກິດ)
ການຮຽກຮ້ອງ​ໃຫ້​ມີ ​ຄວາມ​ເປັນ​ເອກະ​ພາບກັນຫລາຍ​ຂຶ້ນ ​ທາງ​ເສດຖະກິ​ດ​ແລະ​ການ​ເມືອງ ຂອງຜູ້ນໍາຝຣັ່ງແລະເຢຍລະມັນ ບໍ່ໄດ້ຊ່ວຍລະງັບຄວາມວິຕົກເລີຍ.
ລາຍງານຂ່າວໃນອາທິດແລ້ວນີ້ເວົ້າວ່າ ການເຕີບໂຕຂອງເສດຖະກິດໃນ 17 ປະເທດ ທີ່ໃຊ້ ເງິນຢູໂຣ ໄດ້ຊັກຊ້າລົງໄປຫລາຍໃນລະຫວ່າງເດືອນເມສາແລະເດືອນມິຖຸນາຜ່ານມາ ພວກ ນັກເສດຖະສາດກ່າວວ່າ ການເຕີບໂຕຢ່າງຝຶດເຄືອງຂອງເສດຖະກິດຂອງພາກພື້ນຢຸໂຣບ ໃນໄຕມາດທີສອງນັ້ນ ແຮ່ງເຮັດໃຫ້ບັນຫາໜີ້ສິນຂອງຂົງເຂດໜັກໜ່ວງຂຶ້ນໄປອີກ ຂະນະ ດຽວກັນ ພວກນັກຊ່ຽວຊານກ່າວວ່າ ການເຕີບໂຕຊ້າລົງໃນຢຸໂຣບ ອາດສາມາດສົ່ງຜົນ ກະທົບຮ້າຍແຮງໃຫ້ແກ່ເສດຖະກິດຂອງສະຫະລັດໄດ້ເຊັ່ນກັນ ດາຣາ ມີເລຶ່ອງນີ້ມາສະເໜີ ຄວາມເປັນຫ່ວງທີ່ມີມາຢ່າງບໍ່ລົດລະ ກ່ຽວກັບເສດຖະກິດທີ່ຂະຫຍາຍໂຕຊ້າລົງໃນຢຸໂຣບນັ້ນ ໄດ້ເຮັດໃຫ້ລາຄາຫຸ້ນທີ່ຕະຫລາດຫຸ້ນ Wall Street ຂອງສະຫະລັດ ທີ່ຖີບໂຕສູງຂຶ້ນເປັນ ເວລາສາມມື້ລຽນຕິດນັ້ນ ຕົກຮວບລົງໃນທັນໃດ ເມື່ອອາທິດຜ່ານມາ ປະເທດເຢຍລະມັນ ຊຶ່ງຖືກັນວ່າ ເປັນອໍານາດໃຫຍ່ທາງເສດຖະກິດໃນ ເຂດເງິນຢູໂຣ ຫລື ຢູໂຣໂຊນ ທີ່ມີສະມາຊິກ 17 ປະເທດນັ້ນ ມີອັດຕາການຂະຫຍາຍໂຕແຕ່ພຽງ 1 ສ່ວນ 10 ຂອງ 1% ຫລື 10 ເທົ່ານັ້ນ ໃນໄຕມາດທີສອງ ທ່ານ Jeffrey Sica ຜູ້ຈັດການບໍລິສັດຄຸ້ມຄອງຄວາມຮັ່ງມີ Sica ກ່າວວ່າ ການເຕີບໂຕທີ່ອ່ອນແອຂອງເຢຍລະມັນ ມີແຕ່ສ້າງຄວາມຫຍຸ້ງຍາກໃຫ້ແກ່ບັນຫາໜີ້ສິນຂອງພາກພື້ນຢຸໂຣບ ເພີ່ມຂຶ້ນເທົ່ານັ້ນ ທ່ານກ່າວຕໍ່ໄປວ່າ: ການອອກມາຮຽກຮ້ອງໃຫ້ມີຄວາມເປັນເອກະພາບກັນຫລາຍຂຶ້ນທາງເສດຖະກິດແລະການເມືອງຂອງທ່ານນາງ Angela Merkel ນາຍົກລັດຖະມົນຕີເຢຍລະມັນ ແລະທ່ານ Nicholas Sarkozy ປະທານາທິບໍດີຝຣັ່ງ ເມື່ອວັນອັງຄານອາທິດແລ້ວນີ້ ບໍ່ໄດ້ຊ່ວຍລະງັບ ຄວາມເປັນຫ່ວງນັ້ນເລີຍ ທ່ານ Robert Halver ນັກວິເຄາະຊາວເຢຍລະມັນ ກ່າວວ່າ ພວກນັກລົງທຶນຢາກຮູ້ວ່າ ບັນດາຜູ້ນໍາ ອີຢູ ຫລືສະຫະພາບໂຣບ ມີແຜນການຈະແກ້ໄຂເລຶ່ອງນີ້ແບບໃດ ໃນປັດຈຸບັນ ທ່ານກ່າວວ່າ: ຢູ່ໃນສະຫະລັດ ລາຍໄດ້ທີ່ເຂັ້ມແຂງຂອງພວກບໍລິສັດໃຫຍ່ໆ ໄດ້ຊ່ວຍໃຫ້ຄວາມເປັນຫ່ວງບາງຢ່າງເບົາບາງລົງກ່ຽວກັບລາຄາຫຸ້ນທີ່ Wall Street ແຕ່ທ່ານ Jeffrey Sica ກ່າວວ່າ ຊາວອະເມຣິກັນພາກັນບໍ່ເອົາຫົວຊາຕໍ່ສະຖານະການໃນພາກພື້ນຢຸໂຣບ ຊື່ງເປັນການ ສ່ຽງກັບອັນຕະລາຍຕໍ່ ໂຕເຂົາເຈົ້າເອງ ທ່ານກ່າວຕື່ມວ່າ: ຖ້າຫາກວ່າວິກິດການໜີ້ສິນຂອງພາກພື້ນຢຸໂຣບແຜ່ລາມ ກາຍປະເທດ ກຣີສ ແລະປໍຈຸກາລ ອອກໄປ ພວກນັກວິເຄາະກ່າວວ່າ ພວກປະເທດອື່ນໆທີ່ມີໜີ້ສິນຖ້ວມຫົວຄືກັນ ເຊັ່ນ ອິຕາລີແລະສະເປນນັ້ນ ກໍອາດຈະມີບັນຫາເລຶ່ອງກູ້ຢືມເງິນ ດອກເບັ້ຍທີ່ສູງຂຶ້ນ ອາດເຮັດໃຫ້ບໍ່ສາມາດຊໍາລະໜີ້ສິນໄດ້ ແລະອາດກໍ່ໃຫ້ເກີດວິກິດການດ້ານທະນາຄານອີກບັ້ນນຶ່ງກໍໄດ້ ຊຶ່ງໃນທີ່ສຸດກໍຈະສົ່ງຜົນໃຫ້ເສດຖະກດໂລກ ຕົກຢູ່ໃນສະພາວະຖອຍຫລັງ ອີກຄັ້ງນຶ່ງ ທ່ານ Sica ກ່າວຕື່ມວ່າ ພວກຕະຫລາດການເງິນທັງຫລາຍເບິ່ງຊົງຈະຕົກຢູ່ໃນສະພາບຂາດທຶນ ໄປຕະຫລອດປີນີ້ ເວັ້ນເສຍແຕ່ວ່າ ພວກຜູ້ນໍາທັງຫລາຍຂອງຢຸໂຣບ ພົບວິທີແກ້ໄຂບັນຫາວິກິດການໜີ້ສິນໄດ້ ມີນັກຊ່ຽວຊານ ໃນຈໍານວນຫລາຍຂຶ້ນ ທີ່ຮຽກຮ້ອງໃຫ້ມີການອອກພັນທະບັດຢູໂຣອັນດຽວກັນ ສໍາລັບໝົດທັງ 17 ປະເທດຂອງເຂດຢຸໂຣ ເພື່ອນໍາອອກຂາຍ ເພື່ອປ້ອງກັນບໍ່ໃຫ້ອັດຕາດອກເບ້ຍສູງຂຶ້ນໄປອີກ ທີ່ໄດ້ຜັກດັນໃຫ້ກຣີສ ປໍຈຸກາລ ແລະອາຍແລນດ໌ ຕ້ອງໄດ້ຮ້ອງຂໍການຊ່ວຍເຫລືອ ເພື່ອກູ້ເສດຖະກິດຄືນມານັ້ນ ແຕ່ບາງຄົນກໍໂຕ້ແຍ້ງວ່າ ມັນກໍຈະເຮັດໃຫ້ຄ່າກູ້ຢືມເງິນແພງຂຶ້ນ ສໍາລັບພວກປະເທດອື່ນໆທີ່ໃຊ້ເງິນຢູໂຣນັ້ນ